ธอส.เข็น4.5หมื่นล.ดันสวัสดิการเงินกู้บุคลากรภาครัฐ
ธอส. เข็นเงิน 4.5 หมื่นล้านบาท ดันโครงการสวัสดิการเงินกู้เพื่อบุคลากรภาครัฐ ให้กู้ 0 % โค้งสุดท้ายก่อนสิ้นปีนี้
18 พ.ย. 2553

ธอส. เข็นเงิน 4.5 หมื่นล้านบาท ดันโครงการสวัสดิการเงินกู้เพื่อบุคลากรภาครัฐ ให้กู้ 0 % โค้งสุดท้ายก่อนสิ้นปีนี้ 
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารได้เตรียมวงเงินจำนวน 4.5 หมื่นล้านบาท สำหรับปล่อยสินเชื่อเพื่อที่อยู่อาศัย อัตราดอกเบี้ยต่ำ ตาม “โครงการสวัสดิการเงินกู้เพื่อบุคลากรภาครัฐ” เพื่อรองรับกับความต้องการสินเชื่อเพื่อที่อยู่อาศัยของบุคลากรภาครัฐในช่วงปลายปีนี้  สำหรับเงื่อนไขและหลักเกณฑ์ในโครงการดังกล่าว สำหรับข้าราชการ พนักงานมหาวิทยาลัย พนักงานรัฐวิสาหกิจ พนักงาน/เจ้าหน้าที่ของรัฐ และลูกจ้างประจำ ให้กู้เพื่อซื้อ ปลูกสร้าง ต่อเติม ขยาย ซ่อมแซม ไถ่ถอน กู้ชำระหนี้หรือซื้ออุปกรณ์หรือสิ่งอำนวยความสะดวก และกู้ซื้อที่ดินเปล่าที่เป็นทรัพย์ NPA ของ ธอส. วงเงินให้กู้สูงสุด 100% ของราคาประเมินหรือราคาซื้อขาย อัตราดอกเบี้ย 0% 6 เดือนแรก เดือนที่ 7- 12 คิดอัตราดอกเบี้ยเท่ากับลูกค้าชั้นดี หรือ  MRR - 2.50% ต่อปี ปีที่ 2 ถึงปีที่ 3 คิดอัตราดอกเบี้ยเท่ากับ MRR - 2.00% ต่อปี ปีที่ 4 จนถึงตลอดอายุสัญญากู้ คิดอัตราดอกเบี้ยเท่ากับ MRR - 1.00% ต่อปี 
ทั้งนี้ในกรณีลูกค้ากู้เพื่อชำระหนี้หรือซื้ออุปกรณ์สิ่งอำนวยความสะดวกอันเกี่ยวเนื่องกับที่อยู่อาศัย ธนาคารคิดอัตราดอกเบี้ยเท่ากับ MRR (ปัจจุบันอัตราดอกเบี้ย MRR ธอส. เท่ากับ 6.50% ต่อปี) สามารถยื่นคำขอกู้ได้ถึงวันที่ 30 พ.ย.  2553 และทำนิติกรรมภายในวันที่ 30 ธ.ค.  2553 หรือจนกว่าวงเงินเต็มตามกรอบที่ธนาคารกำหนด  นายวรวิทย์ กล่าวอีกว่า ปีนี้ธนาคารได้ตั้งเป้าปล่อยสินเชื่อไว้จำนวน 9 หมื่นล้านบาท ซึ่ง “โครงการสวัสดิการเงินกู้เพื่อบุคลากรภาครัฐ ” จะเป็นอีกกลไกหนึ่งในการช่วยส่งเสริมกำลังซื้อที่อยู่อาศัยให้กับบุคลากรภาครัฐ และนับเป็นอีกทางเลือกหนึ่งในการตอบสนองความต้องการลูกค้าได้